b'\n_START_ARTICLE_\nInfralyd\n_START_PARAGRAPH_\nInfralyd (fra latin Infra: nedenfor, under) er lyd med en frekvens p\xc3\xa5 under 20 Hz._NEWLINE_Det menneskelige \xc3\xb8re er ret uf\xc3\xb8lsomt overfor infralyd, men infralyd er h\xc3\xb8rbart ved h\xc3\xb8je lydtryk og opfattes som en rumlen eller buldren. Arbejdstilsynet anbefaler 95 dB(G) som \xc3\xb8vre acceptable gr\xc3\xa6nse ved 8 timers daglig belastning. Ikke alle dybe toner, rumlen og buldren er infralyd, men kan v\xc3\xa6re s\xc3\xa5kaldt lavfrekvent lyd p\xc3\xa5 over 20 Hz, der opfattes bedre af det menneskelige \xc3\xb8re._NEWLINE_Infralyd opst\xc3\xa5r ofte sammen med lavfrekvent lyd i langsomtg\xc3\xa5ende motorer, ventilationsanl\xc3\xa6g mv._NEWLINE_Visse dyr (f.eks. hvaler) kan generere og opfatte infralyd, der har den fordel, at den overf\xc3\xb8res godt i vand og kan opfattes p\xc3\xa5 store afstande.\n_START_SECTION_\nUnders\xc3\xb8gelsen fra Aalborg Universitet\n_START_PARAGRAPH_\nI juni 2007 offentliggjorde Aalborg Universitet resultatet af en unders\xc3\xb8gelse, der havde til form\xc3\xa5l at klarl\xc3\xa6gge, hvorfor nogle mennesker "er generet af tilsyneladende mystiske brummelyde". Resultatet af unders\xc3\xb8gelsen var, at de generede mennesker i nogle tilf\xc3\xa6lde var generet af almindelig lyd p\xc3\xa5 over 20 Hz og i nogle tilf\xc3\xa6lde havde en en slags tinnitus. Ingen af de generede mennesker var i stand til at opfatte selv kraftigt forst\xc3\xa6rket (+10dB) infralyd og de var generelt i besiddelse af normal h\xc3\xb8relse._NEWLINE_Selvom infralyd iflg. unders\xc3\xb8gelsen ikke kan v\xc3\xa6re \xc3\xa5rsag til disse mennesker gener, kan der sagtens v\xc3\xa6re tale om virkelige, fysiske lyde p\xc3\xa5 over 20 Hz og den aktive Landsforeningen Infralyd & Milj\xc3\xb8 varetager disse menneskers interesser og dens medlemmer har skrevet debatindl\xc3\xa6g til bl.a. fagbladet Ingeni\xc3\xb8ren.'